
Golyóscsapágyak vizsgálata statisztikai jellemzőkkel

Az ipari alkalmazásban az egyik legkritikusabb gépelemek a gördülőcsapágyak. A csapágyak meghibásodásai, amennyiben rejtve maradnak, károsodásokat okozhatnak a gépekben, vagy a teljes tönkremenetelüket is okozhatják rosszabb esetben. Ennél fogva elengedhetetlen a hibák felismerése még azelőtt, hogy azok komoly károkat okoznának. Ezek feltárására és megállapítására többféle módszert alkalmaznak.
Jelen dolgozat keretében egy egysoros, mélyhornyú golyóscsapágyat tanulmányozok statisztikai jellemzőkkel. A csapágyállapot felmérések során a statisztikai módszerek gyors adatkezelést és számítást tesznek lehetővé. A vizsgálataim során statisztikai indexekkel jellemzem az említett gördülőcsapágy aktuális tönkremeneteli szintjét.



